Tunnettu rehtori: Juristit estävät puuttumisen kiusaamiseen – ”Eihän tässä ole mitään järkeä”

Sylvään koulun rehtori Jari Andersson syyttää juristeja liikaa koulumaailmaan sekaantumisesta. Liian tarkat säädökset vaikeuttavat koulujen puuttumista esimerkiksi kiusaamiseen tai oppilaiden käytöshäiriöihin. Anderssonin mukaan koulun isoin haaste on, että kaikesta yritetään säätää erikseen lailla. Jos jotain ei vastaavasti ole laissa, pitää erikseen miettiä, onko sitä kielletty sitten ensinkään. Esimerkiksi saavatko oppilaat olla pipo päässä sisällä, jos sitä ei kielletä. - Juristit alkavat määritellä liikaa asioita. Laki estää maalaisjärjen käytön koulumaailmassa. Kohta on sellainen määrä lakipykäliä, että pitää olla juristi ottaakseen niistä selvää. Rehtoreiksi palkataan pian juristeja. Eihän tässä ole mitään järkeä. Andersson ottaa kaksi esimerkkiä. Hänen mukaansa tilanne huonontui siinä vaiheessa, kun rehtori ei enää pystynyt erottamaan muita vakavasti kiusaavaa oppilasta, vaan asiat pitää vielä monialaiseen ryhmään. - Pitää lähettää asia jonnekin lautakuntaan, jossa maallikkojäsenet päättävät asioista. Heilläkö sitten on kompetenssia päättää? Toiseksi oppilaalla tai huoltajalla on Anderssonin mukaan oikeus evätä, ettei rehtori saa olla paikalla, jos on oppilaan terveystilasta kysymys. - Kuitenkin esimerkiksi adhd vaikuttaa hyvin vahvasti koulussa. Oppilas ja huoltaja saavat määritellä ihmiset, jotka päättävät asiat monialaisessa asiantuntijaryhmässä. Opetus- ja kulttuuriministeri Sanni Grahn-Laasonen (kok.) kertoi maanantaina Lännen Medialle , että kouluissa tarvitaan uusia toimintamalleja puuttua nettikiusaamiseen ja sosiaalisen median verkostoissa tapahtuvaan kiusaamiseen. Grahn-Laasonen esittää , että kaikki peruskoulut ja toisen asteen oppilaitokset laativat uudet järjestyssäännöt, joissa opettajat ja lapset sekä nuoret yhdessä sopivat verkkomaailman säännöistä. Anderssonin mukaan idea on hyvä, mutta voi johtaa taas siihen, että koulua säännellään entistä tiukemmin laissa. - Kiusaamiseen pitää pystyä puuttumaan aina ja kaikkialla. Rehtoreilla ja kouluilla pitää olla liikkumavaraa. Laki estää maalaisjärjen käytön koulumaailmassa. Jari Andersson sai itse joitakin vuosia sitten nuhteluita apulaisoikeuskanslerilta annettuaan tukiopetusta tupakan vaaroista yläkoululaiselle, joka tupakoi kouluaikana. Oppilaiden kanssa käytyjä kasvatuskeskusteluja tupakan vaaroista moitittiin myös. Andersson on ollut huolissaan siitä, ettei koulu voi puuttua kiusaamiseen koulumatkoilla. - Ennen ajateltiin, että jos se ei ole oikeus eikä kohtuus, ei voi olla lakikaan. Minusta tämä oli hyvä periaate. Laki pitäisi tehdä ihmisiä varten.